Strømsgodset kirke

Strømsgodset kirke er en tømmerkirke bygget i en rektangulær form, fra 1843 på Strømsgodset i Drammen kommune i Buskerud. Strømsgodset menighet ligger sør for Drammenselva og strekker seg mot Nedre Eiker kommune. Den er en del av Den norske kirke og hører til Drammen og Lier prosti i Tunsberg bispedømme. Kirken ligger på Sundhaugen på sydsiden av Drammenselvens nedre løp, ved veien mellom Grønland og Prof. Smiths allé. Kirken har plass til 240 mennesker. Historie Et kirkebygg for Strømsgodset ble planlagt og deretter fremlagt av en kommunalt oppnevnt komité i 1842. På samme tid var arkitekten Christian Heinrich Grosch engasjert i ombygningsarbeidene i Bragernes og Strømsø kirker. Han hadde utarbeidet et forslag til en trekirke og planene ble approbert samme år. Arbeidene startet tidlig på året 1843, og kirken ble innviet 17. desember samme år. Tomt til kirken og tilhørende kirkegård ble gitt av kaptein G. Smith. Han eide Strøm gård midt på 1800-årene og var bygdens ordfører. Gården som ligger sydvest for kirken var fra ca. 1630 hovedgård i et godskompleks som ble kalt Strømsgodset. Smith var også formann i komitéen som sto for kirkebyggingen. Kirkegården ligger nordvest for kirken i terreng som faller mot nord. På kirkegården er det oppført et gravkapell i 1905. Strømsgodset fungerte opprinnelig som anneks til Skoger prestegjeld. Før dette har Strømsgodset ligget under Lier og senere Bragernes prestegjeld. Den første sognepresten i denne kirken var Christian Lind Winsnes. I 1938 ble Strømsgodset utskilt som eget prestegjeld. Kirken er senere påbygget i 1870 og i 1960. Inventar Kirken fikk orgel i 1897. Det nåværende orgelet er produsert av Ryde & Berg i 2005, innviet den 28. august. Det er i tidlig 1800-tallsromantisk stil. Altertavlen «Oppstandelsen» er laget av Axel Ender i 1894 og har som motiv kvinnene ved graven, likesom samme kunstners altertavle i Molde domkirke. Prekestolen er fra 1943 og er laget av Wilhelm Karlsson/Kleven. Døpefonten i tre er også fra 1943. De to kirkeklokkene er fra 1843 og er laget av Nils Knudsen Dahl. Begge klokkene har en inskripsjon: «Støbt av N.K.Dahl i Ramnes sogn ved Tønsberg. Store kirkeklokke vegtig omtrent 640 skaalpund.» «320 skaalpund» Kirkesølvet består av blomstervaser og flere særkalker. Alterduker er laget av Marie Kildal i 1989. Antependium: Carsten Lien/Husfliden. Messehagler: Carstein Lien/Ruth Arnestad Lødrup i 1943. Senere messehagler kommer fra Husfliden. Lysekronen og tre lampetter på veggene er i messing. De er laget i 1956. Et vevet gulvteppe skriver seg fra 1955 og er laget av Carstein Lien. Ellers finner vi en lesepult fra 1978 og et Schimmel piano fra 1980. Gamleorglet (Norsk Orgel og harmoniumfabrikk, nmr 399, 1977) bli kjøpt av Follafoss kirke, Verran kommune. Gravlund Strømsgodset gravlund som ble tatt i bruk ca. 1843 ligger like vest for kirken. Her ligger også Strømsgodset gravkapell som ble oppført i 1905. Dikteren Per Sivle ligger gravlagt på Strømsgodset kirkegård. På kirkegården er også et krigsminnesmerke over falne under 2. verdenskrig. Referanser Eksterne lenker Sigrid Marie Christie, Håkon Christie. Strømsgodset kirke i Norges Kirker utgitt av NIKU og KA (no) «Strømsgodset kirke». Kirkesøk. Den norske kirke. (no) «Strømsgodset kirke». Kulturminnesøk. Riksantikvaren – Direktoratet for kulturminneforvaltning.